Landeigendur hafa gengið að tilboði sem komið er í jörðina Heiði sem á land að Fjaðrárgljúfri öðrum megin. Ríkið á forkaupsrétt eins og gildir um ýmsar náttúruperlur. Helmingur gildistíma forkaupsréttarins er þegar liðinn.
Um hundrað jarðir á Íslandi skipta um eigendur árlega. Jörðin Heiði er talin þrjú hundruð þrjátíu og fimm hektarar og er íbúðarhús á jörðinni. Landið sem liggur að Fjaðrárgljúfri er vinsælt meðal ferðamanna.
Nokkur hundruð þúsund manns fara að gljúfrinu árlega og jukust vinsældir þess mjög eftir að poppstjarnan Justin Bieber baðaði sig þar. Magnús Leopoldsson fasteignasali hefur séð um sölu á jörðinni Heiði sem Fjaðrárgljúfur liggur að. Söluverð er talið hlaupa á hundruðum milljóna. Kaupsamningnum verður þinglýst ef ríkið nýtir ekki forkaupsrétt sem gildir í sextíu daga. Tæpur mánuður er enn til stefnu fyrir ríkið ef það vill ganga inn í kaupin. Íslenskt félag í ferðaþjónustu hefur gert tilboð.
Þetta er auðvitað bara náttúruperla og náttúruperlur eru alltaf eftirsóttar. Og ég geri ráð fyrir því til dæmis að menn séu búnir að skoða það að það fara nokkur hundruð þúsund manns þarna á ári til að skoða þennan stað og ég held að það geri hann í margra augum áhugaverðan. En svo er allt þetta svæði fallegt og það er töluverður áhugi fyrir jörðum almennt.
Ríkið hefur einungis nokkrar vikur til stefnu ætli það sér að nýta forkaupsrétt að jörðinni Heiði sem á land að Fjaðrárgljúfri. Samþykkt tilboð er komið í jörðina.